Gedig: Wie ken die taal van die blindemol?Argieffoto (Foto: Tabble/Pixabay) Abraham Fouché (1889 – 1982) Ek kan soos ŉ kuikentjie skree: piep-piep! Soos my ma vir die hoenders maak: kiep-kiep! Ek weet hoe die wildepapegaai tjêr-tjêr as hy hier voor my heen fladder, of daar doer ver op die kiepersol – maar wie ken die taal van die blindemol? Ek kan sing soos kalkoene sing: koel-koel! Soos water in ŉ slootjie gorrel: toel-toel! Ek weet hoe ŉ leë konka toem-toem, en ek het al ŉ kwaai perdeby hoor zoem soos ŉ stinkhouttol – maar wie ken die taal van die blindemol? Ek het al gehoor hoe fluit die valk, en ons almal weet hoe ŉ donkie balk, hoe die maanhaarjakkals in die donker huil, hoe die bleshoender roep wat in die ruigtes skuil, en hoe runnik ou Knol – maar stilbly is die taal van die blindemol.